Gabor Vona, liderul partidului Jobbik, a afirmat sâmbătă că a cerut ca ambasadorul român să fie audiat într-o sesiune comună a Comisiilor de Afaceri Externe şi Coeziune Naţională din Parlamentul ungar, în legătură cu o "serie de acţiuni politice ilegale anti-maghiare, bazate pe intimidare", împotriva maghiarilor care trăiesc în Ţinutul Secuiesc.

Vona a precizat că Guvernul ungar şi diplomaţia au tăcut în legătură cu "abuzul de putere" al autorităţilor române şi cu "încălcarea grosolană" a drepturilor colective ale comunităţii maghiare.

El a adăugat că arestarea nejustificată a liderului Mişcării de Tineret 64 de Comitate din Târgu Secuiesc, Istvan Beke, şi "hărţuirea" mai multor grupuri maghiare din regiune de către autorităţi "nu pot rămâne fără răspuns" din partea Ungariei.

Beke Istvan a fost arestat la 1 decembrie, fiind acuzat că ar fi plănuit să confecţioneze şi să detoneze un dispozitiv exploziv la Târgu Secuiesc cu ocazia manifestărilor de Ziua Naţională.

"Mişcarea de Tineret 64 de Comitate" (Hatvannégy Vármegye Ifjúsági Mozgalom - HVIM) este o grupare ungară de extremă-dreapta care militează pentru unificarea comunităţilor maghiare din afara Ungariei şi pentru revizuirea Tratatului Trianon, din anul 1920. Titulatura organizaţiei radicale se referă la Ungaria Mare, care avea 64 de districte.

Mişcarea radicală a avertizat că, din cauza "calomniilor absurde" ale autorităţilor române, se va adresa tribunalelor internaţionale, presei internaţionale şi organizaţiilor pentru drepturile omului.